København katolske bispedømme

København bispedømme er et katolsk bispedømme som omfatter hele Danmark samt Færøyene og Grønland. Det bor 36 600 registrerte katolikker i bispedømmet, noe som utgjør en andel på 0,7 % av den totale befolkningen. Imidlertid regner man med at det lever et større antall katolikker i landet som ikke er medlemmer av kirken. Totalt er antallet katolikker i Danmark estimert til ca. 100 000.

Historie 
Danmark ble kristnet på 900-tallet. Landet lå den gang på det kirkelige plan under erkebiskopene av Hamburg-Bremen, som opprettet ni bispedømmer i Danmark:
 Slesvig bispedømme (948 utskilt fra Hamburg-Bremen erkebispedømme; sete først i Hedeby, senere Slesvig; hovedsakelig i dagens Tyskland)
 Ribe bispedømme (948 utskilt fra Hamburg-Bremen erkebispedømme)
 Århus bispedømme (948 utskilt fra Hamburg-Bremen erkebispedømme)
 Odense bispedømme (opprettet ca. 980)
 Roskilde bispedømme (991 utskilt fra Odense bispedømme; inkluderte Rügen i dagens Tyskland)
 Viborg bispedømme (1056 utskilt fra Ribe bispedømme)
 Vendsyssel bispedømme (1059 utskilt fra Viborg bispedømme; sete først i Vestervig, fra 1134 Børglum)
 Dalby bispedømme (1060 utskilt fra Roskilde bispedømme; 1066 opphevet og lagt til Lund bispedømme; i dagens Sverige)
 Lund bispedømme (1060 utskilt fra Roskilde bispedømme; i dagens Sverige)

Lund ble i 1104 opphøyet til erkebispedømme. Det innebar at de danske bispedømmene ble løst fra Hamburg-Bremens kirkeprovins og lagt som suffraganer under Lund. Inntil Nidaros og Uppsala ble opphøyet til erkebispedømmer i 1152 respektive 1164, var også de norske og svenske bispedømmene underlagt Lund erkebispedømme. Erkebiskopen av Lund ble omtalt som Nordens primas – en ærestittel som formelt ga ham høyere rang enn Nidaros' og Uppsalas erkebiskoper, men uten at dette hadde praktisk betydning.

Kong Valdemar II opprettet med Lyndanisse (Tallinn) bispedømme i Dansk Estland et tiende dansk bispedømme i 1219. Selv om det i 1346 ble innlemmet i De tyske riddernes ordensstat, forble det et suffraganbispedømmet av Lund.

Reformasjonen begynte å spre seg i Danmark fra 1521 og vant frem i en ublodig prosess i løpet av 1530-tallet. Kong Christian III brøt i 1536 endelig med den katolske kirke. De evangelisk-lutherske biskopene ble fra nå av utnevnt av kongen, ikke paven. Bispedømmene (og de fleste klostre) fortsatte å eksistere som Den danske kirkes bispedømmer, men ble av paven betraktet som oppløst. Danmark ble derfor lagt til det apostoliske vikariat i nord.

Etter at andelen katolikker hadde begynt å øke igjen på 1800-tallet, opprettet paven i 1868 et apostolisk prefektur for Danmark (Apostolica Praefectura Daniae), som ble utskilt fra det apostoliske vikariat i nord. Prefekturet omfattet også Færøyene og Grønland, som før reformasjonen hadde hørt til Nidaros’ kirkeprovins. Det apostoliske prefektur Danmark ble opphøyet til apostolisk vikariat i 1892 (Apostolicus Vicariatus Daniae) og til bispedømme i 1953, samtidig med Oslo og Stockholm katolske bispedømme.

Biskoper

Internasjonale forbindelser 
Biskopen av København er medlem av den nordiske bispekonferansen. De nordiske landene har også en felles nuntius med sete i Stockholm, som siden 2008 er Emil Paul Tscherrig.

Eksterne lenker 
 
 Den katolske kirke i Danmark
 «Giga-Catholic Information» om Danmark (engelsk)

Katolske bispedømmer i Europa
Bispedømmer i Danmark